शराब दुकान के लिए कब्रिस्तान खोदा, अस्थियां निकलीं, रो पड़े परिजन
माफ करना बिटिया..., तेरी कब्र पर प्रशासन शराब दुकान खोलना चाहता है, हम पूजा के अलावा क्या करें
छत्तीसगढ़ में राजनांदगांव के खैरागढ़ का मामला, प्रशासन ने खुदवाया कब्रिस्तान
भास्करन्यूज | खैरागढ़ (छत्तीसगढ़)
छत्तीसगढ़में राजनांदगांव जिले के खैरागढ़ में नई आबकारी नीति के तहत सरकारी शराब की दुकान बनाने के लिए धरमपुरा में प्रशासन ने एक कब्रिस्तान ही खोद डाला। शुक्रवार को जब गांव के लोगों ने खुदाई स्थल पर अपने मृत परिजनों की हड्डियां बिखरी देखीं, तो उनकी आंखें नम हो गई। उन्होंने मौके पर पहुंचकर मृतात्माओं की शांति के लिए पूजा-पाठ किया। खुदाई करने वाले मजदूरों से रुंधे गले से कहा- संभलकर खोदना, यहां हमारे अपनों की कब्र है। कबीरपंथी समाज के लोगों के विरोध के बावजूद प्रशासन ने सरकारी शराब की दुकान के लिए कब्रिस्तान की जमीन का चयन किया है। समाज के पार्षद शिव रजक का कहना है कि इस स्थान पर पिछले 60 वर्षों से समाज का कब्रिस्तान है। यहां मृतकों को दफनाया जाता रहा है। बुधवार को जब यहां शराब दुकान के लिए नींव खोदी जा रही थी, तब जमीन में से हड्डियां निकलने लगी तो समाज के लोगों ने विरोध दर्ज कराया था। प्रशासन ने मौके पर पुलिस बुलाकर विरोध करने वालों को थाने में बिठा लिया था।
उन्हें धमकी दी गई कि यदि विरोध किया तो गिरफ्तार कर लेंगे। इस धमकी के बाद समाज के लोग डर गए। शुक्रवार को समाज के कुछ लोग यहां अपने परिजनों को अंतिम विदाई देने पहुंचे। कब्रों की पूजा की गई। फूलमाला और अगरबत्ती जलाकर प्रार्थना की गई। विमला ढीमर सात महीने पहले मृत अपने पति अशोक की कब्र तलाशती रही। कुछ देर बाद एक गड्ढे के पास ही उनकी कब्र मिली। एसडीएम पीएस ध्रुव का कहना है कि सरकार के रिकॉर्ड में वहां कोई कब्रिस्तान नहीं है।
खैरागढ़ के धरमपुरा में श्मशान घाट में प्रशासन शराब दुकान बनाना चाहता है। इसके लिए खुदाई शुरू हो गई है। इससे स्थानीय लोग आहत हैं। अपनी पोती की अस्थियां निकालने से पहले पूजा-पाठ करते पूर्व सैनिक मनहरण का परिवार।
भूतपूर्व सैनिक मनहरण निर्मलकर अपनी प|ी सुशीला परिजनों के साथ नातिन डॉली की कब्र पर पहुंचे। अगरबत्ती जलाकर जैसे ही फूल चढ़ाए, उनकी आंखें नम हो गईं। हाथ जोड़कर बोले- माफ करना बेटा। सरकार यहां शराब दुकान बनाना चाह रही है। फिर पास खड़े पुलिस वाले से कहा- विरोध नहीं कर रहा साहब! जरा इसे बचाकर खोदना। मनहरण ने बताया कि पांच साल की थी उनकी नातिन। सुन-बोल नहीं सकती थी। रोती थी तो उसकी पीड़ा महसूस करते थे। डेढ़ माह पहले वो हमें छोड़कर चली गई। यहीं तो मिट्टी देकर गए थे। अब अफसर कह रहे, यहां कोई कब्र नहीं।
hin_Deva hin_Deva awa_Deva bho_Deva hin_Deva hin_Deva hin_Deva hin_Deva